text: Eksport af dansk sæd til Rusland 
  22 august 2015 kl. 05.23
  Hatting i Horsens leverer 100.000 portioner ornesæd til russiske søer om året. Det skriver Horsens Folkeblad lørdag.
  Hatting A/S - det tidligere Hatting-KS - med ornestation på Oensvej eksporterer hver uge tusindvis af portioner ornesæd til Rusland.
  Eksporten kom i gang for et års tid siden, da Rusland havde lukket for import af avlsdyr.
  Hatting A/S er de eneste i landet, som eksporterer ornesæd til Rusland. En eksport, der er blevet en god forretning ikke mindst for Danske Svineproducenter, der får royalties af hver portion.
  - Jo, det er da en fornuftig forretning, vi har fået i gang. Vi startede for et års tid siden. Hidtil er det blevet til omkring 100.000 portioner sæd, som russiske søer insemineres med, og vi forventer 100.000 portioner
  også i det næste års tid, fortæller Per Nyby Pedersen, adm. direktør, til Horsens Folkeblad.
  